പ്രത്യേക സേവനങ്ങളും ഫീച്ചറുകളും
കേരളത്തിലെ കുമരകത്തു നടക്കുന്ന രണ്ടാം ഷെർപ്പ യോഗത്തിൽ പൊതു ഡിജിറ്റൽ അടിസ്ഥാനസൗകര്യ എക്സ്പീരിയൻസ് സോണുകൾ ഒരുക്കും
കുമരകം, 2023 മാർച്ച് 29
ഈ വർഷത്തെ ജി 20 അധ്യക്ഷപദത്തിൽ, സുസ്ഥിര വികസന ലക്ഷ്യങ്ങൾ , പ്രത്യേകിച്ച് ആരോഗ്യവും വിദ്യാഭ്യാസവും, കൈവരിക്കുന്നതിനുള്ള ത്വരിതഗതിയിലുള്ളതും ഏവരെയും ഉൾക്കൊള്ളുന്നതുമായ പാതയാണു വരാനിരിക്കുന്ന ജി 20 ഉച്ചകോടിയുടെ പ്രധാന മുൻഗണനകളായി ഇന്ത്യ പട്ടികപ്പെടുത്തിയിരിക്കുന്നത്. 'ഒരു ഭൂമി ഒരു കുടുംബം ഒരു ഭാവി' എന്ന ജി20 അധ്യക്ഷപദപ്രമേയം ഉയർത്തിക്കാട്ടി, 2023 മാർച്ച് 30 മുതൽ ഏപ്രിൽ 2 വരെ കേരളത്തിലെ കുമരകത്താണു രണ്ടാം ഷെർപ്പ യോഗം നടക്കുന്നത്. പൊതു ഡിജിറ്റൽ അടിസ്ഥാനസൗകര്യങ്ങളുടെ  സമഗ്രവും ഫലപ്രദവുമായ നടപ്പാക്കലിലും കെട്ടിപ്പടുക്കലിലുമുള്ള ഇന്ത്യയുടെ അനുഭവവും നേതൃത്വവും യോഗം ചർച്ച ചെയ്യും. സാമ്പത്തിക ഉൾച്ചേർക്കൽ, വിദ്യാഭ്യാസത്തിനും ആരോഗ്യത്തിനും തുല്യമായ പ്രവേശനം എന്നിവയുൾപ്പെടെയുള്ള സുസ്ഥിര വികസന ലക്ഷ്യങ്ങളുടെ നേട്ടം ത്വരിതപ്പെടുത്തുന്നതിനു ഡിപിഐകൾ നിർണായകമാണ്.
ഇന്ത്യ ആഗോള ഡിജിറ്റൽ കേന്ദ്രമായി ഉയർന്നുവരുമ്പോൾ, സമഗ്രമായ പൊതു സാങ്കേതികവിദ്യകൾ കെട്ടിപ്പടുക്കുന്നതിലുള്ള നേതൃത്വം രാജ്യത്തെ ശാക്തീകരിക്കുക മാത്രമല്ല, അനുബന്ധ വ്യവസായങ്ങളും അവസരങ്ങളും തുറക്കുകയും ചെയ്തു. പൊതു-സ്വകാര്യ സേവനങ്ങളുടെ അർഥവത്തായ വിതരണം പ്രാപ്തമാക്കുന്നതിനും സാമ്പത്തിക ഉൾച്ചേർക്കൽ, സാമ്പത്തിക ശാക്തീകരണം, കാലാവസ്ഥാ പുനരുജ്ജീവനം എന്നിവയുൾപ്പെടെ നിരവധി സുസ്ഥിര വികസനലക്ഷ്യങ്ങളുടെ നേട്ടത്തിന് അടിവരയിടുന്നതിനും ഡിപിഐ സംവിധാനം നിർണായക അടിത്തറയായി മാറി.
വ്യവസായമേഖലയുമായി ചേർന്നു നാസ്കോം 2023 മാർച്ച് 30നു രാജ്യത്തിന്റെ പൊതു ഡിജിറ്റൽ അടിസ്ഥാനസൗകര്യങ്ങളുടെ കരുത്തു പ്രകടമാക്കുന്ന ഡിജിറ്റൽ ഇന്ത്യ എക്സ്പീരിയൻസ് സോൺ ഒരുക്കും. ഇന്ത്യ നിർമിച്ച വിവിധ ഡിപിഐകളായ ആധാർ, യുപിഐ, ഡിജിലോക്കർ, ദിക്ഷ എന്നിവയെയും ഏതുകോണിലും അവ ചെലുത്തുന്ന സ്വാധീനവും ഇതുയർത്തിക്കാട്ടും. ജി20 അംഗരാജ്യങ്ങളിലെ ഷെർപ്പകൾക്കും മറ്റു പ്രമുഖർക്കും ആഴത്തിലുള്ള അനുഭവം പ്രദാനം ചെയ്യുന്ന ഈ സോണുകൾ, ഡിപിഐ ഉപയോഗിച്ചു സാമൂഹ്യ-സേവന-വിതരണ പ്രശ്നങ്ങൾ പരിഹരിക്കുന്നതിനുള്ള പുതിയ സമീപനം വികസിപ്പിക്കുന്നതിൽ ഇന്ത്യയുടെ വിജയഗാഥ പ്രദർശിപ്പിക്കും. നൂതനാശയങ്ങളിലേക്കുള്ള പ്രവേശനം പ്രോത്സാഹിപ്പിക്കുന്നതിനൊപ്പം, ജി20 അംഗങ്ങളിലും താഴ്ന്ന- ഇടത്തരം വരുമാനമുള്ള രാജ്യങ്ങളിലും സമാനമായ ഡിപിഐ കെട്ടിപ്പടുക്കുന്നതിനുള്ള മികച്ച സമ്പ്രദായങ്ങളും അനുഭവങ്ങളും വെല്ലുവിളികളും പങ്കിടുന്നതിനും ഏകീകൃത ചട്ടക്കൂടു സൃഷ്ടിക്കുന്നതിനും ഇതു സഹായിക്കും.
കൂടാതെ, മൈക്രോസോഫ്റ്റ്, ഗൂഗിൾ, എഡബ്ല്യുഎസ്, ടിസിഎസ്, ഫ്രാക്റ്റൽ, പേറ്റിഎം തുടങ്ങിയ പങ്കാളിത്ത കമ്പനികളിൽ നിന്നുള്ള, പൊതു-സ്വകാര്യ പങ്കാളിത്ത മാതൃകയിൽ ഡിപിഐകളിൽ നിർമിച്ച, വിവിധ ഡിജിറ്റൈസേഷൻ സംരംഭങ്ങളും എക്സ്പീരിയൻസ് സോണുകൾ പ്രദർശിപ്പിക്കും.
സാമ്പത്തിക പുരോഗതി ത്വരിതപ്പെടുത്തുന്നതിനു ലോകമെമ്പാടുമുള്ള രാജ്യങ്ങൾ ദേശീയ ഡിജിറ്റൽ രൂപകൽപ്പനയുടെ വികസനം പരിഗണിക്കുമ്പോൾ, ഡിജിറ്റൽ ആവാസവ്യവസ്ഥയെ ശക്തിപ്പെടുത്തുകയും അർഥവത്തായ സ്വാധീനം നൽകുകയും ചെയ്യുന്ന സാമൂഹ്യ സമീപനത്തിലൂടെയും അന്താരാഷ്ട്ര സഹകരണത്തിലൂടെയും മാത്രം പരിഹരിക്കാവുന്ന പരസ്പരബന്ധിതമായ വെല്ലുവിളികളുടെ വ്യാപ്തിയാണ് ഇന്നത്തെ അഭൂതപൂർവമായ ആഗോള പ്രതിസന്ധി ഉയർത്തിക്കാട്ടുന്നത്. പൊതു ഡിജിറ്റൽ അടിസ്ഥാനസൗകര്യം, സാമ്പത്തിക ഉൾച്ചേർക്കൽ, കൃഷി മുതൽ വിദ്യാഭ്യാസവും ആരോഗ്യവും വരെയുള്ള മേഖലകളിൽ സാങ്കേതികവിദ്യാധിഷ്ഠിത വികസനം തുടങ്ങിയ മുൻഗണനാ മേഖലകളിൽ അറിവുപങ്കിടൽ കൂടുതൽ സുഗമമാക്കി, സുസ്ഥിര വികസനത്തിനായുള്ള 2030 കാര്യപരിപാടിയിലെ ലക്ഷ്യങ്ങൾ കൈവരിക്കുന്നതിനുള്ള ശ്രമങ്ങൾ ത്വരിതപ്പെടുത്തുന്നതിനു ജി 20 അധ്യക്ഷപദത്തിലൂടെ ഇന്ത്യ പ്രതിജ്ഞാബദ്ധമാണ്.